Martin Henriksen (DF), 2010-04-19:
Tak for det.
Jeg vil starte med at sige, at vi fra Dansk Folkepartis side er rigtig godt tilfredse med den udlændingeaftale, som vi har indgået med regeringen.
Det er sådan, at hvis man kigger på de undersøgelser, der er lavet på området, viser de jo også, at der i befolkningen er en massiv opbakning til udlændingeaftalen.
Omkring 56-57 pct., så vidt jeg husker, synes rent faktisk, at det trækker i den rigtige retning.
Det Radikale Venstre kom jo altså ud, da vi havde lavet den her udlændingeaftale, og betegnede den som umenneskelig og diskriminerende.
Det har vist været det, som Det Radikale Venstre har fremført i deres kritik af den her udlændingeaftale og de lovforslag, som ligger her i dag.
Man må jo sige, at Socialdemokraterne og SF efterfølgende har klappet hælene sammen og nu er på linje med Det Radikale Venstre.
Det startede jo ellers meget godt fra Socialdemokraternes side.
I artiklen står der: »Et pointsystem, der gør det muligt at få permanent opholdstilladelse i Danmark allerede efter fire år, modtages med begejstring i Socialdemokratiet.« Så går vi videre til den 16. marts – det er også fra dr.dk's hjemmeside – med overskriften: »Pointsystem skal give opholdstilladelse.«
Der kan man se, at der i artiklen står, at hr. Ole Sohn fra SF mener, at den nye udlændingeaftale vil støtte dem, der gør en indsats og er motiveret for hurtig integration.
Her står vi så i Folketingssalen og kan forstå, at man er vendt 180 grader fra Socialdemokraternes side og fra Socialistisk Folkepartis side.
Det er jo realiteten, og så kan man altid undre sig over, at den socialdemokratiske ordfører har stået heroppe og sagt, at der har været en udemokratisk proces.
Men er pointen med demokrati ikke, at man udadtil tilkendegiver over for vælgerne, over for befolkningen, hvad det er, man mener?
Det gør det jo ikke, det er jo altså sådan, det er.
Der kan vi jo bare konstatere det, som vi er nogle stykker der et godt stykke tid har vidst, nemlig at man ikke ønsker at videreføre den udlændingepolitik, som man ellers har rendt rundt og foregøglet vælgerne at man gerne ville videreføre.
Det ønsker man ikke.
Man siger så på spørgsmål stillet i salen, at man vil stemme imod hele udlændingepakken.
Det er sådan, jeg i hvert fald forstår det.
Der ligger to forslag her, og den socialdemokratiske ordfører sagde fra talerstolen: Vi stemmer imod det, der ligger.
Så er der jo ikke tale om, at man tager et forslag og siger, at det stemmer vi for, og det andet forslag stemmer vi imod.
Der er tale om, at man tager det, der ligger, og så siger man fra Folketingets talerstol: Det stemmer vi imod.
Så stemmer man imod udlændingeloven, så stemmer man imod de regler, som gælder på udlændingeområdet.
Den er vel ikke længere.
Jeg vil også godt påpege, at der selvfølgelig er massive integrationsproblemer i samfundet.
Når vi eksempelvis kigger på bandekriminaliteten og vi kigger på, at kriminalitetsraten er højere blandt ikkevestlige indvandrere, når vi kigger på, at der er høj arbejdsløshed iblandt visse indvandrergrupper i Danmark, så er det da klart, at der er integrationsproblemer.
Men det er også værd at påpege, at siden 2001 er 55.000 flere indvandrere og efterkommere fra ikkevestlige lande kommet i arbejde, og beskæftigelsesfrekvensen er steget fra 45 pct. til 57 pct.
Blandt kvinder er beskæftigelsen steget med hele 80 pct. siden 2001.
Der er stadig væk et enormt efterslæb, men der er ting, der er gået i den rigtige retning.
Det her er altså et udtryk for, at vi forsøger at finde tidssvarende løsninger på det.
De lovforslag, som vi har her, udmønter den udlændingeaftale, som ligger.
Det skal ikke være nogen hemmelighed, at vi i Dansk Folkeparti meget gerne havde set, at de regler, der gælder ved folketingsvalg, hvor man for at kunne stemme skal være dansk statsborger, også blev overført til andre områder, så man for at kunne stemme til kommunalvalg eller til regionalvalg først skulle være dansk statsborger.
Det synes vi er meget rimeligt, og det, at man bliver dansk statsborger, er jo nemlig et signal om, at integrationsprocessen så at sige er afsluttet.
Så er man jo kommet hen, hvor man har fået en meget fin gave fra det danske Folketing, nemlig at man nu er blevet dansk statsborger.
Så langt kunne vi ikke komme, men vi kunne komme et skridt i den rigtige retning, og det er vi selvfølgelig glade for.
Så siger vi også, at flygtninge, der rejser på ferie i hjemlandet, skal kunne få en opholdstilladelse inddraget, 10 år efter at de har fået den, uanset om den i mellemtiden er blevet permanent.
Det siger vi, fordi vi synes, at det er urimeligt, når nogle mennesker, der kommer til Danmark og siger, at de er forfulgte, og at de ønsker at få asyl, så får det og efterfølgende tager på ferie i deres hjemland.
Det er ikke rimeligt, det er at gøre grin med det land, som har taget imod dem, som faktisk har forsøgt at hjælpe dem, og det vil vi meget gerne gøre noget ved.
Der er også opfølgning på den repatrieringsaftale, som vi lavede sammen med regeringen.
Der er kommunerne nu forpligtet til at følge op på den, så det også sikres, at de tilbud, der gives her, bliver man opmærksom på ude i de enkelte hjem.
Netop fordi vi kan se, at der er nogle problemer i forbindelse med mindreårige asylansøgere fra Afghanistan, som vi kan se der kommer en del af – tallene er slet ikke lige så høje, som de var før 2001 – er der også i udlændingeaftalen lagt op til, at der skal etableres modtagerfaciliteter i Afghanistan bl.a., hvor en person, der kommer og søger om asyl og ikke er berettiget til det, så kan komme hjem under ordnede forhold.
Det forventer vi selvfølgelig at regeringen går i gang med at undersøge så hurtigt som overhovedet muligt.
Så er der skærpede krav i familiesammenføringssager.
I dag er det jo sådan, at man, ud over at man skal leve op til 24-års-reglen og alle de andre krav, der er, så ikke må have været på offentlige forsørgelse i 1 år, forud for at man søger om familiesammenføring.
Det forlænger vi nu til 3 år.
Det er godt for den enkelte familie, og det er også godt for Danmark, at vi ved, at når der kommer folk hertil, som bliver familiesammenført, så har de, som så tager dem herop – det vil typisk være en ægtemand eller en ægtehustru – også en god forudsætning for at forsørge dem.
Så er der inddragelse af studieopholdstilladelse ved ulovligt arbejde, og det handler om udenlandske studerende.
Det, der sådan meget kort fortalt er sket med udlændingepolitikken,
er jo, at man har neddroslet for den indvandring, der fandt sted via asylreglerne og via familiesammenføringsreglerne, og så har man til gengæld givet flere opholdstilladelser til folk, der ønsker at komme for at arbejde, eller til folk, der ønsker at studere.
Vi kan så se, at der er nogle problemer med udenlandske studerende, som bryder betingelserne for deres opholdstilladelse, og som reelt ikke er studerende i Danmark, men eksempelvis arbejder illegalt.
Der bliver det lettere at gribe ind over for dem, lettere at inddrage deres opholdstilladelse og dermed i sidste ende at udvise dem, hvis det forholder sig sådan, at de bryder betingelserne for deres opholdstilladelse.
Det er jo almindelig sund fornuft, at bryder man de betingelser, der er lagt til grund for, at man kan være i Danmark, skal det selvfølgelig også have en konsekvens.
Så er der samkøring af en række offentlige myndigheders registre med udlændingemyndighedernes registre med henblik på styrket kontrol for at imødegå misbrug, så man kan lave stikprøvekontroller.
Hvis man så for en person eller flere personer finder, at der er noget mistænkeligt – der er måske nogle indtægter, man ikke har redegjort for, man er måske i gang med at arbejde mere, end man må, hvis man er udenlandsk studerende – så bryder man jo betingelserne for sin opholdstilladelse.
Så er der også skærpede udvisningsregler vedrørende socialt bedrageri.
Det skal ikke være nogen hemmelighed, at vi i Dansk Folkeparti synes, det er lidt underligt, at man, hvis man kommer herop til Danmark og eksempelvis har fået asyl, eller hvad man nu har fået, og siger til myndighederne, at man har forskellige problemer og har behov for at få social forsørgelse, så efter at have fået social forsørgelse bedrager i forhold til de sociale midler.
Så det skal selvfølgelig også være sådan, at det i højere grad end i dag har en konsekvens, hvis man gør det.
Vi synes i Dansk Folkeparti, at det er helt rimeligt, at man strammer op på det her område.
Jeg synes, det er ærgerligt, at der ikke fra socialdemokratisk side og fra andre sider er opbakning til de initiativer, som ligger i den udlændingepakke.
Til trods for at man udadtil gav befolkningen og vælgerne den opfattelse, at man ønskede at bakke op, så viser det sig, når det kommer til stykket, at alt nu er tilbage i den gode, gamle gænge.
Tak for ordet.